recursal/SuperWikiNEXT-32B huggingface dataset:
בכימיה, **מכפלת המסיסות** היא המכפלה של ריכוזי יונים של חומר יוני (מלח) בתמיסה. בחישוב המכפלה, ריכוז כל מרכיב במלח מועלה בחזקת היחס הסטויכיומטרי שלו. לדוגמה, מכפלת המסיסות של עופרת כלורית PbCl2 היא {\displaystyle Qsp=[Pb^{2+}]\*[Cl^{-}]^{2}}. כאשר יש יותר משני יונים בתרכובת יש להכפיל את הריכוזים של כולם בשרשרת. למשל, מכפלת המסיסות של החומר הידרוקסי-אפטיט, שנוסחתו Ca10(PO4)6(OH)2 תהיה בהתאם
{\displaystyle \left[Ca^{+2}\right]^{10}\times \left[PO\_{4}^{-3}\right]^{6}\times \left[OH^{-}\right]^{2}}. הריכוזים במשוואות מבוטאים במולר = מול חומר מסיס לליטר תמיסה.

**קבוע המסיסות** (מסומן ב-**Ksp**), הוא הערך המרבי של מכפלת ריכוזי יונים של חומר יוני שעשוי להיות בתמיסה. אם ריכוזי היונים גבוהים עד כדי כך שמכפלתם גבוהה מקבוע המסיסות ישקע המלח כמוצק. קבוע המסיסות שונה עבור כל תרכובת יונית (מלח), עבור כל ממס (כמו מים, אלכוהול וכו'), ותלוי גם בטמפרטורה.

היווצרות תמיסה
--------------

תרכובת יונית (מלח) היא תרכובת של שני צורונים כימיים או יותר, הקשורים בקשר יוני בצורת מבנה סריגי. עבור מקרה של שני צורונים בלבד, הם טעונים במטענים חשמליים הזהים בגודלם והפוכים בסימנים. במלח שולחן (נתרן כלורי), שנוסחתו NaCl, צורון אחד הוא אטום נתרן הטעון במטען +1 (+Na) והצורון השני הוא אטום כלור הטעון במטען שלילי -1 (-Cl). במקרה זה כל צורון הוא יון בודד, אולם קיימות תרכובות יוניות רבות בהן הצורונים מורכב ממספר אטומים - למשל התרכובת CaCO3 שבה אחד הצורונים הוא אטום סידן (+Ca) והשני קרבונט (CO2−3).

תמיסה מימית נוצרת כאשר מולקולות מים, בעזרת הדיפול החשמלי שלהן (למולקולת מים צד אחד טעון שלילית - אטום החמצן, וצד טעון חיובית - אטומי המימן), שוברות את המבנה הסריגי של התרכובת היונית. הצד החיובי של דיפול המים מושך את הצורון השלילי מהמבנה ולהפך. כך מייצבים הדיפולים את היונים הטעונים בתוך התמיסה.

משוואת המסיסות
--------------

דוגמה למשוואה כימית המציגה את תופעת המסיסות היא: 

{\displaystyle \ CaS{O\_{4}}\_{(s)}{\overrightarrow {\leftarrow }}Ca\_{(aq)}^{2+}+S{O\_{4}}\_{(aq)}^{2-}}

החץ הדו-כיווני הכפול משמעותו קיום של שיווי משקל בין אגף שמאל - התרכובת המוצקה לבין אגף ימין - יונים חופשיים בתמיסה. שיווי משקל פירושו שקצב יצירת המוצק שווה לקצב פירוק המוצק ואין שינוי עם הזמן. כלומר התמיסה רוויה, לא ניתן להמיס יותר מוצק. אחד ההבדלים בין תרכובות יוניות שונות הוא בקבוע המסיסות, כלומר כמה מהחומר מתמוסס בכמות מים נתונה, בטמפרטורה נתונה.

באשר לדוגמה זו ניתן לכתוב משוואת שיווי משקל על פי המשוואה להלן:
{\displaystyle \ Ksp=[Ca^{2+}]\*[SO\_{4}^{2-}]}
מכיוון שהיחס הסטויכיומטרי בין מרכיבי התרכובת הוא 1 ל-1, שני הריכוזים מופיעים בחזקת "1" בלבד. 

בתמיסה רוויה ערכה של מכפלת המסיסות שווה לקבוע המסיסות, וזהו ערכה המרבי. כל הקטנה של מכפלת המסיסות מערך זה (עקב הפחתת ריכוז אחד היונים), גורמת להמסה נוספת של מלח על מנת להוסיף יונים לתמיסה, כדי להעלות את ערכה של מכפלת המסיסות חזרה לקבוע המסיסות. כלומר אם מוציאים אחד מהיונים בתמיסה על ידי שיטה כלשהי (למשל: השקעה באמצעות יון נוסף המוכנס למערכת) ריכוז היון השני חייב לעלות כך שמכפלתם תישאר קבועה. בדומה, אם מוסיפים עודף של אחד היונים תהיה שקיעה של המלח למצב מוצק עד שמכפלת הריכוזים תשתווה שוב לקבוע המסיסות.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מכפלת מסיסות** |

* מסד נתונים של NIST - מאגר מידע של קבועי מכפלת מסיסות של חומרים שונים.
* טבלת מכפלות מסיסות של מלחים נפוצים באתר אוניברסיטת רוד-איילנד
**מכפיל הון** (price-to-book ratio) הוא יחס פיננסי המחושב על ידי חלוקת שווי השוק הנוכחי של חברה בשווי בספרים של ההון העצמי שלה, או במשוואה:

{\displaystyle PBVMultiple={\frac {MarketCap}{BVEquity}}}

הון עצמי הוא מונח חשבונאי המציין את חלק החברה המוחזק בידי בעלי המניות, או במילים אחרות, סך הנכסים של החברה פחות סך ההתחייבויות שלה.

ניתן לצפות שמכפיל זה תמיד יהיה גדול מ-1 כיוון שמחיר השוק של החברה מגלם בתוכו שפע הזדמנויות ותזרימי מזומנים שהחברה עתידה להפיק. במרבית המקרים זהו אכן המצב, אולם המשבר הפיננסי שפרץ בשלהי שנת 2008 הדגים כי לעיתים מכפיל הון נמוך יכול לנבוע משתי סיבות. האחת, ציפיות לביצועים נחותים בעתיד, והשנייה, הפחתות צפויות בשווי הנכסים שבמאזן החברה.
כאשר מכפיל ההון שווה ל-1, מחיר החברה בשוק שווה להון העצמי שלה. כאשר חברה נסחרת במכפיל הון נמוך מ-1, לכאורה משתלם לפרק את החברה – לקנות אותה במחיר השוק, למכור את נכסיה ולהחזיר את הלוואותיה, דבר שאמור להשאיר את הבעלים עם ההון העצמי, הגבוה מהמחיר בו נקנתה.

מכפיל ההון ורגישותו לתשואה על ההון העצמי
----------------------------------------

הגורמים המשפיעים על מכפיל ההון ניתנים לזיהוי דרך משוואת החישוב שלו:

{\displaystyle PBVMultiple=ROE\*PR\*{\frac {1+g}{R\_{e}-g}}}

מהמשוואה ניתן לראות כי הגורמים המשפיעים על מכפיל ההון של חברה הם הבאים:

* היחס בין רווחי החברה למה שהיא מחלקת מתוכם בפועל – PR.
* שיעור הצמיחה החזוי לחברה מעתה ועד אינסוף – g.
* הסיכון של החברה כפי שתופסים אותו בעלי המניות שלה – {\displaystyle R\_{e}}
* התשואה על ההון העצמי של החברה – ROE.

בענפים בהם הפעילות סובבת סביב ההון העצמי, כמו בנקאות או ביטוח, מכפילי ההון הם המכפילים הנפוצים ביותר לשימוש, והסיבה לכך היא הרגישות הרבה שלהם לתשואה על ההון העצמי. התרשים הבא מציג את מכפיל ההון והתשואה על ההון העצמי של חמשת הבנקים הגדולים בישראל, נכון לשנת 2010:

PBV Multiple

כפי שניתן לראות, ישנה קורלציה גבוהה בין מכפיל ההון של כל בנק והתשואה שהוא משיג בפועל על ההון העצמי שלו. כלומר, התשואה על ההון העצמי היא אולי לא הגורם היחיד שמשפיע על מכפיל ההון, אך היא לבטח החשוב ביותר מביניהם.

הסטטיסטיקה בישראל
-----------------

התרשים הבא מציג את התפלגות מכפיל ההון בישראל נכון לשנת 2010:

PBV statistics for the Israeli market, as of 2010

|  | כל המדגם | ללא תצפיות שליליות | ללא תצפיות שליליות וללא מכפילים גבוהים מ-15 |
| --- | --- | --- | --- |
| גודל המדגם | 526 | 488 | 473 |
| ממוצע | 2.4 | 3.4 | 1.7 |
| חציון | 1 | 1/1 | 1.1 |
| מקסימום | 289.4 | 289.4 | 14.2 |
| מינימום | -124.4 | 0.1 | 0.1 |

כמו עם מכפילי הרווח, הפערים שבין מכפילי ההון הממוצעים בשלוש הקבוצות המוצגות בטבלה מדגישה את הצורך שבבחירת קבוצת השוואה איכותית לצורכי הערכת שווי של החברה אותה אנו מעריכים, קבוצה בה סטיית התקן של המכפיל קטנה יותר. במקרים בהם קיימת שונות גבוהה בקרב התצפיות נעדיף להשתמש במכפיל החציוני כיוון שהוא רגיש הרבה פחות לתצפיות קיצוניות בגודלן.

ראו גם
------

* הון עצמי
* מכפיל רווח
* מכפיל PEG

הערות שוליים
------------

1. ↑  מקור: שימוש במכפילים, המדריך להערכת שווי חברות
אין לבלבל עם אין לבלבל ערך זה, העוסק בהר ברכס קרקווד, עם הערך "מסיב אנדוור", העוסק במסיב ברכס קרקווד.

**הר אנדוור** (באנגלית: **Mount Endeavour**) הוא הר ברכס קירקווד, באזור חוף סקוט של ארץ ויקטוריה, שבאנטארקטיקה.

גובהו של ההר 1,810 מטרים מעל פני הים; הר אנדוור הוא ההר ה-1,400 בגובהו באנטארקטיקה.

ההר מממוקם 1.6 קילומטרים לרכס קצ'ם, בחלקו הדרומי של מסיב אנדוור.

היסטוריה
--------

### גילוי ומיפוי ההר

האזור מופה לראשונה על ידי משלחת הסקר הניו זילנדית הצפונית (New Zealand Northern Survey Party), של המשלחת הטראנס-אנטארקטית של חבר העמים הבריטי, בשנת 1957.

האזור מופה בשנית בשנת 1999 על ידי הסקר הגאולוגי של ארצות הברית.

### מקור השם

באוקטובר 1957 ניתן השם "הר אנדוור" למסיב הדרומי של רכס קירקווד על ידי משלחת הסקר הניו זילנדית הצפונית (New Zealand Northern Survey Party), של המשלחת הטראנס-אנטארקטית של חבר העמים הבריטי.

המסיב נקרא על שם אוניית הצי המלכותי הניו זילנדי אנדוור - שהייתה ספינת האספקה של משלחת הסקר הגאולוגי הניו זילנדי בשנת 1957.

בעקבות התייצעות בין הוועדה המייעצת לשמות אנטארקטיים לוועדה הגאוגרפית של ניו זילנד, שנערכה בשנת 1962, הוחלט על פשרה - והמסיב שהתגלה על ידי משלחת הסקר נקרא בשם "מסיב אנדוור" ואילו ההר שהתגלה על ידי הסקר הגאולוגי נקרא בשם "הר אנדוור".

קישורים חיצוניים
----------------

* הר אנדוור באתר הסקר הגאולוגי של ארצות הברית
* הר אנדוור באתר הגאזט האנטארקטי של ממשלת ניו זילנד
* הר אנדוור באתר הגאזט האנטארקטי של ממשלת אוסטרליה
* הר אנדוור באתר הגאזט האנטארקטי המשווה SCAR של ממשלת אוסטרליה
* הר אנדוור באתר peakery (מרחקים לאתרים סמוכים)

הערות שוליים
------------

1. 1 2 3 4 5 6 7 8 9 10 11  מידע גאוגרפי והיסטורי
2. 1 2  גובה ההר

| רכס קירקווד |
| --- |
| ההרים העיקריים ברכס קירקווד | הר אנדוור • מסיב אנדוור • גאוס • צ'טווינד • קלירי • קריק • שולדר |
| קרחונים | הדבלום • מוסון • פריי |
| קרחוני הדום | אואטס |
| רכסים | רכס בולפינץ' • רכס קצ'ם |
**ג'יימס קאדנהד** (באנגלית: **James Cadenhead**;‏ 12 בינואר 1858 – 22 בינואר 1927) היה צייר נוף ודיוקנאות סקוטי.

ביוגרפיה
--------

ג'יימס קאדנהד נולד באברדין, בנו היחיד של ג'ורג' קנהד, עורך דין של העיר. ג'יימס קיבל את הכשרתו המוקדמת באמנות באברדין, והראה כישרון לציור בעיפרון, תחריט ודיוקנאות. הוא זכה לעידוד במאמציו האמנותיים על ידי ד"ר ג'ון פורבס ווייט (אספן אמנות וצלם) שעורר את עניינו במאסטרים הישנים, ובאמני הברביזון הצרפתי והאסכולה ההולנדית המודרנית. הוא המשיך ללמוד באקדמיה המלכותית הסקוטית באדינבורו, ולאחר מכן, ב-1882, נסע לפריז כדי ללמוד בסטודיו של קרולוס-דוראן. שם הוא גם הושפע מאוד מיצירתו של ז'אן-שארל קאזין (1840–1901).

קאדנהד חזר לאברדין בשנת 1884, עבר לאדינבורו בשנת 1891. בשנת 1893, הוא נבחר לחבר באגודה הסקוטית המלכותית של ציירים בצבעי מים, ובשנת 1902 מונה לשותף באקדמיה הסקוטית המלכותית, ולאחר מכן חבר מן המניין. הוא הפך ליו"ר אגודת האמנים הסקוטיים, והיה אחד מחברי הוועדה המקורית של האגודה הסקוטית לאמנויות מודרניות. הוא היה מייסד "אגודת אדינבורו של השמונה" ב-1912. הוא הציג באופן קבוע באקדמיה המלכותית הסקוטית ובמכון המלכותי לאמנויות גלאזגו, ונבחר לאקדמיה מלכותית סקוטי ב-1921.

בין דיוקנאותיו ניתן למצוא את אחת של אמו בשם "גברת עם ציור יפני ודג זהב" 1886). קאדנהד התגורר במושבה האמנותית והאינטלקטואלית שהקים פטריק גדס קרוב לטירת אדינבורו, בתחילת המייל המלכותי. הוא היה קשור קשר הדוק לתנועת התחייה התרבותית הסקוטית Fin de Siècle ("מעבר המאות") של גדס, ותרם איורים לכל ארבעת הכרכים של הסדרה "ירוק עד" שפרסם פטריק גדס ועמיתיו בין 1895 ל-1897.

הוא נפטר באדינבורו ב-22 בינואר 1927. הוא קבור בבית הקברות ווריסטון, ליד השער המזרחי.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **ג'יימס קאדנהד** בוויקישיתוף

הערות שוליים
------------

1. ↑  Biography Archived 2008-12-25 at the Wayback Machine ("Greyfriars Bobby)
2. ↑  International studio, volume 46 (1897) pp. 10-20.
3. ↑  James Cadenhead
4. ↑  Mowat, Alison (Ed.) (2013), James Cadenhead RSA RSW 1858 - 1927: His Letters Home as a Young Man, Alison Mowat, p.179
5. ↑  Edinburgh and Leith Post Office Directory 1900-1901
6. ↑  The Evergreen: A Northern Seasonal: The Book of Spring, Patrick Geddes and Colleagues, Edinburgh (1895)
7. ↑  he Evergreen: A Northern Seasonal: The Book of Winter, Patrick Geddes and Colleagues, Edinburgh (1896)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14970955g (data)
* GND: 1151657492
* ISNI: 0000 0000 6663 0348
* LCCN: no2003087642
* RKD: 14666
* ULAN: 500031173
* VIAF: 56884111
* WorldCat: lccn-no2003087642

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ג'יימס קאדנהד"**.
בקבוקי מיץ סובולו בגאנה
**מיץ רוזל** הוא משקה קל המיוצר מעלי פרחי צמח הרוזל (אנ'), אחד ממיני ההיביסקוס. המשקה נפוץ בארצות מערב אפריקה, באיים הקריביים ובמקסיקו.

המשקה
-----

המשקה מופק על ידי השריית עלי הרוזל במים קרים (בהשרייה למשך לילה) או מים חמים. לאחר קירור וסינון העלים מהנוזל מוסף לו סוכר או מיץ אננס לשם המתקה. תוספות מקובלות אחרות הן מיץ תפוזים, ג'ינג'ר, וניל ועלי מנטה.

צבעו של המיץ הוא אדום-סגול עמוק וטעמו דומה לזה של מיץ ענבים ומיץ חמוציות. הוא מוגש לרוב קר, אך לעיתים הוא מוגש חם, למשל במצרים.

למשקה ממיץ הרוזל שמות רבים:

* באפריקה - **סובולו** (בגאנה וניגריה), **ביסאפ** (בסנגל, חוף השנהב ובורקינה פאסו) וכן **פולרו**, **דאבילני**, **צובו** ו**זובו**
* באיים הקריביים - **סורל**
* במקסיקו - **אגואה דה ג'מייקה**.

יתרונות בריאותיים המיוחסים למשקה
--------------------------------

למיץ הרוזל השפעה משתנת והוא מוכר כמפחית לחץ דם. יש בו תכולה גבוהה של ויטמין C ועל כן הוא מנוצל לטיפול בהתקררות ולשם חיזוק מערכת החיסון. מחקרים מסוימים הראו שיש לו גם פעילות אנטי-חיידקית.

קישורים חיצוניים
----------------

* Nutrient Composition and Antimicrobial Activity of Sorrel Drinks (Soborodo) ‏(2004) (באנגלית) (תקציר בלבד)
* Hibiscus sabdariffa L. in the treatment of hypertension and hyperlipidemia: a comprehensive review of animal and human studies ‏(2013) (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מיץ רוזל"**.
**גאורג-וילהלם פוסטל** (בגרמנית **Georg-Wilhelm Postel**;‏ 25 באפריל 1896 – 20 בספטמבר 1953) היה גנרל לוטננט בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

פוסטל נולד ב-25 באפריל 1896 בציטאו, שהשתייכה לאימפריה הגרמנית. בשנת 1914 עם פרוץ מלחמת העולם הראשונה התגייס לצבא הקיסרות הגרמנית, והצטרף לרגימנט הרגלים ה-134 (הסקסוני המלכותי ה-10), ולחם בשורותיו במהלך המלחמה. על פעולותיו בקרבות קיבל פוסטל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.

לאחר המלחמה נשאר פוסטל ברייכסווהר, ומילא בו תפקידי פיקוד ומטה. ב-1 בדצמבר 1935 הועלה פוסטל לדרגת מיור, וב-1 בינואר 1939 הועלה לדרגת אוברסט לוטננט, ומונה למפקד הגדוד ה-2 ברגימנט הרגלים ה-109.

### מלחמת העולם השנייה

במהלך המערכה בפולין לחם פוסטל עם גדודו כחלק מהדיוויזיה ה-35, ולאחר מכן הועבר עמו לחזית המערבית. בינואר 1940 מונה פוסטל למפקד גדוד ברגימנט הרגלים ה-433, וב-30 באפריל אותה שנה מונה למפקד הגדוד ה-1 ברגימנט הרגלים ה-364. במהלך המערכה על צרפת לחם עם גדודו כחלק מהדיוויזיה ה-161, וב-5 ביולי 1940 מונה למפקד רגימנט הרגלים ה-364. במהלך מבצע ברברוסה לחם פוסטל עם הרגימנט שבפיקודו כחלק מהדיוויזיה ה-161 במסגרת הקורפוס ה-8, וב-1 בדצמבר 1941 הוא הועלה לדרגת אוברסט. ב-28 בפברואר 1942 קיבל פוסטל על פעולותיו את עיטור הצלב הגרמני בזהב, וב-9 באוגוסט אותה שנה הוא קיבל את עיטור צלב האבירים של צלב הברזל. ב-1 בינואר 1943 הועלה פוסטל לדרגת גנרל מיור, ומונה למפקד הדיוויזיה ה-320, וב-28 במרץ אותה שנה הוא קיבל על פעולותיו במהלך הלחימה באוקראינה תוספת עלי אלון לעיטור צלב האבירים של צלב הברזל. ב-1 בספטמבר 1943 הועלה פוסטל לדרגת גנרל לוטננט, וב-24 באוקטובר 1943 הוא מונה כמפקד זמני של קורפוס הפאנצר ה-47, ופיקד עליו למשך 10 ימים. בתחילת 1944 לחם פוסטל עם כוחותיו בקרב קורסון-צ'רקאסי, וב-28 במרץ 1944 הוא קיבל על פעולותיו תוספת חרבות לעיטור צלב האבירים של צלב הברזל. ב-16 ביולי 1944 מונה פוסטל למפקד הקורפוס ה-30, ובאוגוסט 1944 לחם עמו במבצע יאשי-קישינב כחלק מהארמייה השישית, וב-30 באוגוסט נפל בשבי הצבא האדום.

### לאחר המלחמה

בשנת 1949 נידון פוסטל ל-25 שנים בכלא עם עבודת כפייה, וב-20 בספטמבר 1953 מת במחנה עבודה בשאכטי, כתוצאה משחפת.

קישורים חיצוניים
----------------

* גאורג-וילהלם פוסטל באתר lexikon-der-wehrmacht (בגרמנית)
פירוש נוסף ערך זה עוסק בתוכנית לימודים. אם התכוונתם למשמעות אחרת, ראו אפיקים (פירושונים).
**תוכנית אפיקים** היא תוכנית להעצמה דתית וערכית, ברוח הציונות הדתית, של בתי ספר בחינוך הממלכתי-דתי. התוכנית מתמקדת בתלמידי כיתות ט' ו-י'. בשנה הראשונה לפעולתה השתתפו בה שמונה בתי ספר, בשנה השנייה צורפו שישה נוספים, ובשנת הלימודים תשע"ח היא מופעלת בארבעים ושלושה בתי ספר, רובם תיכונים מקיפים דתיים בפריפריה. מפעילים את התוכנית האגף לחינוך ממלכתי-דתי במשרד החינוך, וקרן חרו"ת (חברה רווחה ותרבות) מייסודו של הרב ד"ר דניאל טרופר. המנכ"ל הוא הרב יהודה פולישוק מנהלת התוכנית היא רוחמה ווגל (בעבר הקימה ונהלה את התוכנית יונית יעקובוביץ).

חזון
----

מטרת התוכנית לחזק את בתי הספר מבחינה דתית, ולהעצים את התהליך החינוכי, באמצעות הסתכלות חינוכית כוללת ופיתוח תלמיד בעל עמוד שידרה דתי ערכי ולימודי. היא מחזקת את העשייה החינוכית הלא פורמלית, בכיתה כקבוצה ולכל תלמיד כפרט. באמצעות העצמת האווירה הערכית בבית הספר, שואפת התוכנית לשפר גם את ההישגים בלימודים. היא מעודדת את התלמידים להציב יעדים שאפתניים ולפעול להשגת חלומותיהם.

פעילות
------

תהליך השינוי מושג בעבודה מול כלל מרכיבי בית הספר - המנהל, צוות המורים, והתלמידים. 

### פיתוח מנהיגות בית ספרית

מורה אחד בכל בית ספר ממונה לרכז התוכנית. הרכז והמנהל משתתפים בימי לימודים מטעם התוכנית - 12 מפגשים בשנה הראשונה, ושישה מפגשים בשנה החל מן השנייה השנייה. המפגשים נועדו להענקת כלים להובלת השינוי, והם מספקים חוויה רוחנית, ויוצרים שותפות עם מנהלים אחרים כקבוצת תמיכה והזדהות. מנחה מטעם אפיקים מלווה את המנהל והרכז ומסייע להם לבנות תוכנית ייחודית לבית הספר, לפיתוח הצוות החינוכי ודרכי הפעולה מול התלמידים.

### הכשרת הצוות

דגש מיוחד ניתן להעצמת צוות בית הספר, ולהכשרתו להובלת תהליך חינוכי של קידום ערכי ודתי לתלמידים, ולבנית "גאוות יחידה" למוסד. הכשרת המורים נעשית באמצעות השתלמויות, פעילויות ומפגשים. הלימוד הוא עיוני וחווייתי, ומטרתו רענון אישי, החזרת האמון בכוחם וביכולתם של המורים, והעמקת מחויבותם האישית לבית הספר ולתלמידים גם בתחום הדתי. 

### מדריכי אפיקים

בכיתות ט' ו-י' בבתי הספר פועלים מדריכי אפיקים, רובם סטודנטים, המציגים לתלמידים מודל להזדהות ויוצרים איתם קשרים אישיים. המדריך מקדיש לכיתה מספר שעות בשבוע. שעה אחת היא שיעור לכל הכיתה בנושא העצמת הזהות הדתית, הערכית, היהודית והישראלית, תוך שימוש בחוברת הדרכה ובה מערכי שיעור, ושאר השעות מוקדשות לשיחות אישיות עם התלמידים. בנוסף, המדריכים שותפים בפעילויות בית הספר, ובהן שבתות סמינריון, ערב שירי לוחמים, ערבי כיתה, וטקסים. הם מקבלים הדרכה צמודה ממלווי אפיקים, ומשתתפים בימי הכשרה שנועדו לתת להם כלים לשיחות אישיות, לעמידה מול כיתה ולהבין את האתגר הנדרש בבניית זהות. 

### אמונתך בלילות

גולת הכותרת של התוכנית הן חבורות לימוד תלמידים ותלמידות שמגיעים בשעות הערב ללימוד ל"שמה" - עבודה על המידות, לימוד תורה, פרשת שבוע ועוד, הכח של הקבוצה, התמיכה והמדריך מסייעים לתלמידים להתחבר לעולם הדתי ממקום בריא ונורמלי- כיום פועלות יותר מ70 קבוצות ברחבי הארץ.

קישורים חיצוניים
----------------

* דף הבית של תוכנית אפיקים
* סקירה על פעולות קרן חרו"ת(הקישור אינו פעיל). על תוכנית אפיקים בעמודים 12 עד 19
**אפיקורוס** (כופר) מוזכר במשנה (מסכת סנהדרין, פרק י', משנה א') בתור מי שאין לו חלק לעולם הבא. המשנה אינה מגדירה מהו אפיקורוס, אך ברור כי שם זה נגזר משמו של החכם היווני אפיקורוס, שהשקפותיו הנוגדות את ההשגחה ואת ידיעת האל, התפשטו בעולם ונקראו על שמו.

אטימולוגיה
----------

התלמוד פירש-דרש שם זה כבא מן השורש פק"ר, דהיינו הפקר, ובהתאם לכך פירש את המושג כמי שמבזה תלמיד חכם או המבזה אדם בפני תלמיד חכם.

מהותו
-----

הרמב"ם שילב בין המושגים, ועל פי פרשנותו זלזול בתלמידי חכמים אינו אלא מקרה פרטי של זלזול בתורה בכללותה או בכלל חכמיה. למעשה, בספרו משנה תורה פסק כי אפיקורוס הוא הכופר במהות הנבואה, או בנבואת משה רבנו או שטוען שהאל אינו יודע ממעשה האדם (כלומר טוען שאין השגחה אלוהית), אך לאו דווקא נחשב לאתאיסט (המכונה מין). סביר להניח שהגדרתו זו של הרמב"ם את המונח נבעה מהיכרותו עם המקורות היווניים שהביאו את משנתו של אפיקורוס.

בעקבות פעולות הצנזורה הנוצרית פשט מושג זה בספרי הקודש היהודיים, שכן הצנזורה לא ראתה בעין יפה ביטויים כגון "מין", שבעיניה כוונו אל הנוצרים, והחליפה אותם בביטוי "אפיקורוס" (או "אפיקורס"), דהיינו כופר, שהרי גם הכנסייה נלחמה בכופרים.

ראו גם
------

* מינות (יהדות)
* עיקרי האמונה היהודית

לקריאה נוספת
------------

* יעקב מלכין, "השפעת אפיקורוס היווני ואפיקורוסים יהודיים על היהדות", בתוך: יעקב מלכין (עורך), **תרבות היהדות החילונית**, הוצאת כתר, 2006, עמ' 91–153.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אפיקורוס** |

* הערך "אפיקורוס", במיקרופדיה תלמודית, באתר ויקישיבה

הערות שוליים
------------

1. ↑  כמו בהלכות תשובה לרמב"ם, פרק ג' הלכה ח'
קבוצה מחברי הארגון
אנדרטה בסרייבו לזכר גברילו פרינציפ, רוצחו של פרנץ פרדיננד
**בוסניה הצעירה** או **הבוסנים הצעירים** (בסרבית: **Млада Босна**) הייתה תנועה מהפכנית שהייתה פעילה תחת השלטון האוסטרו-הונגרי בבוסניה והרצגובינה. התנועה תמכה בשחרור כל השטחים הסלאביים הנתונים תחת שליטת האימפריה האוסטרו-הונגרית ואיחודם עם ממלכת סרביה (סרביה הגדולה) ליצירת ממלכה פאן-סלאבית גדולה (יוגוסלביזם).

היסטוריה
--------

בעקבות ההפיכה בסרביה ב-1903 ועלייתו לשלטון של בית קראג'ורג'ביץ', התעוררו רגשות לאומיים אצל העמים הסלאביים שעדיין חיו תחת שלטון האימפריה האוסטרו-הונגרית. עמים אלו רצו להתאחד עם ממלכת סרביה כדי ליצור את "יוגוסלביה". רגשות אלו התחזקו מאוד בעקבות הצלחותיה הצבאיות של סרביה במהלך מלחמת הבלקן הראשונה והשנייה, כמו גם הזעם על הסיפוח האוסטרו-הונגרי של בוסניה והרצגובינה.

ארגון "בוסניה הצעירה" הוקם בתחילת שנות ה-20 של המאה ה-20 בידי המסאי ולדימיר גצ'ינוביץ'. מטרתו המוצהרת הייתה למגר את השלטון האוסטרו-הונגרי בבוסניה והרצגובינה. הארגון כלל בעיקר סרבים אשר חיו באוסטרו-הונגריה, אך גם קרואטים ובוסנים. רובם היו צעירים כפריים אשר עברו ללמוד בבתי ספר או אוניברסיטאות בערים הגדולות. הם תמכו בפוריטניות, התנגדו לשתיית אלכוהול, והאשימו את האוסטרים בהשחתת הנוער הסלאבי. הם מיעטו לעבוד בעבודות קבועות והתקיימו בעיקר מנדבות. רבים מהם היו מסוכסכים עם בני משפחותיהם, כך שהם חלקו ביניהם את החפצים המועטים שברשותם וישנו זה אצל זה. הם נהגו לבלות שעות בישיבה בבתי קפה תוך שהם מתווכחים על פוליטיקה והחיים. התנועה פעלה בשיתוף פעולה עם ארגון הטרור "היד השחורה", אולם רק על גצ'ינוביץ' עצמו ידוע בוודאות כי היה חבר בשני הארגונים בו זמנית.

רבים מהמתכננים ומהמבצעים בפועל של רצח פרנץ פרדיננד אשר הביא למלחמת העולם הראשונה, השתייכו לבוסניה הצעירה. ביניהם ניתן למנות את: גברילו פרינציפ, דנילו איליץ', נדליקו צ'ברינוביץ', מוחמד מחמדבשיץ' וואסו צ'ויברילוביץ'.

ראו גם
------

* פאן-סלאביות

קישורים חיצוניים
----------------

ויקישיתוף מדיה וקבצים בנושא **בוסניה הצעירה** בוויקישיתוף

הערות שוליים
------------

1. ↑  מרגרט מקמילן, **המלחמה ששמה קץ לשלום**, הוצאת עם עובד, 2013. עמ' 499.
2. ↑  מרגרט מקמילן, **המלחמה ששמה קץ לשלום**, הוצאת עם עובד, 2013. עמ' 500.

|  |  |
| --- | --- |
| בקרת זהויות עריכת הנתון בוויקינתונים | 
* NKC: ko2011620335
* SUDOC: 035600543
* VIAF: 162990050
* WorldCat: viaf-162990050

 |
**פנטזיה בשמים** (באנגלית: **Fantasy in the Sky**) הוא מופע זיקוקין די-נור הנערך מדי ערב בחודשי הקיץ בדיסנילנד שבפריז.

היסטוריה
--------

המופע הוצג בדיסנילנד שבקליפורניה מאז שנת 1958 ועד שנת 2000, ובממלכת הקסם שבדיסניוורלד מאז הקמתה ועד שנת 2003.

המופע הוכן לבקשתו של וולט דיסני שרצה שייערך מופע זיקוקים על רקע טירת היפהפייה הנרדמת על מנת שהמבקרים יישארו בפארק עד שעות הערב המאוחרות, ועל מנת לספק להם מופע בשעות הערב. המופע הפך לפופולרי ביותר, ומרבית המבקרים נשארו עד שעות הערב על מנת לצפות במופע. כאשר נפתח הפארק השני של דיסני - ממלכת הקסם בשנת 1971, היה זה אך טבעי שייערך מופע זיקוקים גם שם. המופע שהוכן עבור ממלכת הקסם - הוא מופע מרשים יותר ותקציבו גדול יותר, בשל העובדה שיש יותר מקום למופע - הן בשל צורת הפארק, והן בשל העובדה שטירת סינדרלה גבוהה פי שלושה מהטירה שבקליפורניה.

במהלך השנים איבד המופע מפופולריותו, ובשנת 2000 הוחלף המופע, לרגל ציון 45 שנים להקמת דיסנילנד במופע חדש: "האמינו - יש קסם בין הכוכבים".

לחגים הוכן מופע מיוחד חדש שנקרא: "האמינו - בקסם החג".

בשנת 2005 הוחלף המופע במופע: "זכרו - חלומות מתגשמים" לרגל חגיגות ה-50 להקמת הפארק.

בממלכת הקסם הוחלף המופע בשנת 2003 במופע - "משאלות".

בחגים נערך מופע מיוחד הנקרא "משאלות הלווין" או "משאלות חג המולד".

המופע "פנטזיה בשמים" מופיע בפארק דיסנילנד שבפריז מאז הקמתו (1992) ועד היום.

### מופע מיוחד

| עיינו גם בפורטל: |
| --- |
|  | **פורטל דיסני** |

בשנת 2004 ובשנת 2005 נערך המופע באופן מיוחד בדיסנילנד לרגל חגיגות ה-4 ביולי, וראש השנה האזרחית. בממלכת הקסם נערך המופע באופן מיוחד ב-30 וב-31 בדצמבר בכל שנה ושנה.

|  **אטרקציות בפארקי דיסני** |
| --- |
| **הרחוב הראשי של ארצות הברית** | פנטזיה בשמים • התהלוכה החשמלית של הרחוב הראשי • משאלות |
| **ארץ הפנטזיה** | טירת סינדרלה • מזחלות מטרהורן • הפילהרקסם של מיקי • המסע הפרוע של מר קרפד • מעופו של פיטר פן • דרך השמים • טירת היפהפייה הנרדמת • זה עולם קטן • הרפתקאותיו הרבות של פו הדוב • מסעות הקסם |
| **ארץ המחר** | מסע דרך החלל הפנימי • אמריקה שרה • אוטופיה • משגרי החלל של באז שנות אור • קפטן איו • קרוסלת הקידמה • מעוף החלום של דלתא • מסע הצוללת בעקבות נמו • אם היו לך כנפיים • חדשנות • פיפלמובר / רשות התחבורה של ארץ המחר • סילוני הטילים / אסטרו אורביטר • מטות הטילים • הר החלל • סטאר טורס • הבריחה הגדולה של סטיץ' |
| **ארץ המערב הפרוע** | רכבת הר הרעם הגדול • אינדיאני עץ האורן • נהרות אמריקה • הר הרסס |
| **ארץ ההרפתקאות** | הרפתקאות אינדיאנה ג'ונס • מסע בג'ונגל • שודדי הקאריביים • רוחות שוצפות / אינדיאנה ג'ונס ומקדש הסכנה • חדר הטיקי הקסום |
| **מתקנים ואזורים נוספים** | מועדון 33 • ג'מבורי דובי הכפר • ארץ החיות הקטנות • פנטזמיק! • הטירה המכושפת • כיכר ניו אורלינס • שומר הזמן • כיכר החרות • עיר ההנפשה של מיקי • משלחת אוורסט |
**אשוב סולטאן** (בטורקית עות'מאנית: **آشوب سلطان**;‏ 1627 – 3 בינואר 1690) הייתה בת זוגו של הסולטאן העות'מאני אבראהים הראשון והוולידה סולטאן לבנם סולימאן השני.

חייה
----

היא הפכה לבת זוגו של אבראהים וב-15 באפריל 1642, ילדה את בנה היחיד שהזאדה סולימאן (סולימאן השני). בתקופת שלטונו של אבראהים הקצבה שלה כללה 1,300 אקצ'ה ביום. הוא גם העניק לה את הכנסות בולו סנג'ק. היא תוארה כאישה פשוטת-לב בעלת אופי סורר.

לאחר הדחתו ומותו של הסולטאן אבראהים בשנת 1648, הומלך בנו הבכור, מהמט הרביעי, ולאחר מכן התיישבה אשוב ב"ארמון הישן". זה הביא עליה שלושים ותשע שנות מאסר ב"ארמון הישן".

אשוב קיוותה שהסכסוך בין אמו של מהמט, טורהאן סולטאן, לבין חמותה, קסם סולטאן, ישנה את מזלה בכך שהיא תהפוך לולידה סולטאן בעצמה. קסם תכננה להרוג את כלתה ולהדיח את נכדה סולטאן מהמט בעזרת כמה קצינים בכירים בחיל היניצ'רי ולהמליך במקומו את שהזאדה סולימאן. עם זאת, מליקה האטון הזהירה את טורהאן וזו הצליחה להוציא להורג בחניקה את חמותה בעזרת הסריסים בהרמון בשנת 1651. אשוב עצמה ניצלה מההוצאה להורג מאחר שנחשדה במזימה נגד טורהאן ובנה הסולטאן.

בשנים 1673–1672 היא הקימה קרן באיסטנבול.

בשנת 1687 הודח מהמט הרביעי ואת כס המלוכה תפס סולימאן השני, בנה של אשוב והיא הפכה לולידה סולטאן הבאה. ביולי 1688 היא עברה עם בנה לאדירנה.

מותה
----

אשוב נפטרה בארמון אדירנה ב-3 בינואר 1690, לאחר שהייתה חולה ומרותקת למיטה במשך שנה. היא נקברה במאוזוליאום של סולימאן המפואר במסגד סולימאנייה, איסטנבול.

ראו גם
------

* קסם סולטאן
* טורהאן הדיג'ה סולטאן
**פנטלי** (ביוונית: **Πεντέλη**; בעבר **פנטליקון** או **וריליסוס** או **וריליטוס**; ביוונית: Βριλησσός, Βριληττός) ובימי הביניים גם בשם מנדלי, הוא הר שגובהו 1,109 מטרים, המצוי צפונית מזרחית לאתונה ודרומית מערבית למרתון שביוון.

מרבית שטחי ההר (60%-70%) מיוערים, וההר הגבוה נראה למרחוק (ניתן לראותו מאתונה).

היסטוריה
--------

כבר בעת העתיקה היה ההר ידוע באיכות השיש הלבן שנכרה בו. שיש זה שימש לבניית האקרופוליס ובניינים רבים נוספים ביוון העתיקה.
ייחודו של השיש בגוון הצהוב שלו, ההופך את צבע השיש לצבע זהב בשעת השקיעה.
כיום, המחצבה העתיקה עדיין פעילה, אולם על פי חוקי השימור של יוון מותר להשתמש בשיש הנחצב בה רק לצורך פרויקט שיקום האקרופוליס.

ביולי 1995 אירעה על ההר שריפת ענק, שנחשבת לחמורה בשריפות שאירעו ביוון במאה ה-20. שרפה זו כילתה את היערות בצידו המזרחי של ההר, ובעקבותיה, החלו להיבנות שכונות מגורים של פרוורי אתונה על ההר.

כיום רק צידו הצפוני של ההר מיוער.

בשנים 1998–2001 אירעו בהר מספר שריפות נוספות כתוצאה מהצתות.

קישורים חיצוניים
----------------

ויקישיתוף מדיה וקבצים בנושא **פנטלי** בוויקישיתוף
* פנטלי, באתר אנציקלופדיה בריטניקה (באנגלית)
**אש צולבת** (באנגלית: **Crossfire**) הוא סרט פשע אפל אמריקאי משנת 1947 בבימויו של אדוארד דמיטריק עם רוברט יאנג, רוברט מיצ'ם, רוברט ראיין וגלוריה גראהם בתפקידים הראשיים.

מוקד העלילה הוא רצח על רקע אנטישמי. באותה שנה הופק הסרט הסכם ג'נטלמני העוסק גם הוא באנטישמיות הסמויה בארצות הברית.

התסריט מבוסס על הרומן "The Brick Foxhole" של ריצ'רד ברוקס משנת 1945.

הסרט היה מועמד ל-5 פרסי אוסקר:

* פרס אוסקר לסרט הטוב ביותר - אדריאן סקוט
* פרס אוסקר לבמאי הטוב ביותר - אדוארד דמיטריק
* פרס אוסקר לשחקן המשנה הטוב ביותר - רוברט ראיין
* פרס אוסקר לשחקנית המשנה הטובה ביותר - גלוריה גרהאם
* פרס אוסקר לתסריט המעובד הטוב ביותר - ג'ון פקסטון

הסרט זכה בפסטיבל הקולנוע בקאן בפרס הסרט החברתי הטוב ביותר - Prix du meilleur film social ובפרס באפט"א לסרט הזר הטוב ביותר.

תקציר העלילה
------------

חוקר משטרת וושינגטון די. סי. פינלי, (רוברט יאנג) נקרא לחקור רצח של ג'וזף סמואלס (סם לבן). בזירת הרצח נמצא ארנק של חייל בשם מיצ'ל. החקירה מגלה כי לפני הרצח שהה סמואלס בבר עם מספר חיילים משוחררים.

סמואלס שתה אלכוהול עם ארבעה עמיתים: קפטן מיצ'ל (ג'ורג' קופר), מונטגומרי (מונטי) (רוברט ראיין), פלויד באואר (סטיב ברודי), ולירוי (סטיב פיפס). מיצ'ל נראה מדוכא ולכן הזמין אותו סמואלס לביתו, פלויד ומונטי עקבו אחריהם והצטרפו מאוחר יותר בביתו של סמואלס. מיצ'ל עזב מוקדם ומונטי ופלויד נשארו. מונטי החל להטיח עלבונות אנטישמיים כלפי סמואלס ולבסוף בהיותו שתוי, רצח אותו במכות.

כעת מבקש פינלי לפצח את תעלומת הרצח, הוא עוצר את קפטן קילי (רוברט מיצ'ם), חברו הטוב של מיצ'ל וזה מעיד כי מיצ'ל אינו טיפוס של רוצח - אלא הוא צייר שנמצא כעת במשבר: פוסט טראומה מהמלחמה ויחסים בעייתיים עם אשתו. מיצ'ל נודד ברחוב וושינגטון ומתיידד עם נערת בארים בשם ג'יני (גלוריה גראהם) שנותנת לו את מפתחות דירתה, אולם לאחר שהוא מסגיר את עצמו, היא אינה מספקת לו אליבי.

מונטי מפריח בחקירתו הערות אנטישמיות על סמואלס כמו "ג'ו-בוי" או "מישהו עם אחד השמות האלה שידעו איך להשתחרר מהצבא". מיצ'ל לעומתו מוסר בחקירה כי כלל לא ידע שסמואלס הוא יהודי. בינתיים מקבל פלויד "רגלים קרות" ודורש ממונטי 1,000 דולר כדי לברוח למקסיקו ומאיים כי יסגיר אותו. בתגובה, מונטי חונק אותו ומביים כאילו התאבד בתלייה.

פינלי מגיע למסקנה כי הוא יודע את המניע לרצח - אנטישמיות, וחשדו נופל על מונטי. הוא מזמן את לירוי חלש האופי שמונטי מתגרה בו כל הזמן על מוצאו מטנסי, ונותן לו הרצאה על מהות הקנאות, הגזענות והאנטישמיות. הוא משכנע את לירוי לטמון מלכודת למונטי.

לירוי מוסר למונטי כי "נפגש" עם פלויד שדורש לראותו בדירתו בשעה 20:00 ומוסר לו פתק עם כתובת לא נכונה. למרות הפתק "השגוי" הזה מגיע מונטי לכתובת הנכונה ובדירתו של פלויד מחכים לו פינלי והשוטרים. הוא בורח, אך פינלי יורה בו למוות.

קישורים חיצוניים
----------------

ויקישיתוף מדיה וקבצים בנושא **אש צולבת** בוויקישיתוף

* "אש צולבת", במסד הנתונים הקולנועיים IMDb (באנגלית)
* "אש צולבת", באתר נטפליקס
* "אש צולבת", באתר AllMovie (באנגלית)
* "אש צולבת", באתר Rotten Tomatoes (באנגלית)
* "אש צולבת", באתר אידיבי
* "אש צולבת", במסד הנתונים הקולנועיים KinoPoisk (ברוסית)
* קדימון לסרט אש צולבת, באתר יוטיוב
* אש צולבת, באתר TCM

|  |  |
| --- | --- |
| בקרת זהויות עריכת הנתון בוויקינתונים | 
* GND: 4574690-4

 |
**ברטי מיי** (באנגלית: **Bertie Mee**‏; 25 בדצמבר 1918, בולוול – 22 באוקטובר 2001) היה שחקן ומאמן כדורגל אנגלי, הנחשב לאחד המאמנים החשובים והמוערכים בכל הזמנים של מועדון הכדורגל ארסנל, עמו זכה בדאבל הראשון בתולדותיו בשנת 1971. 

ברטי מיי נולד בבולוול, נוטינגהאמשייר ושיחק במועדונים האנגלים דרבי קאונטי ומנספילד טאון אך קריירת המשחק שלו נקטעה במהרה בשל מספר פציעות. מיי הצטרף לחיל הרפואה בצבא המלכותי ועבר הכשרה כפיזיותרפיסט. במהלך מלחמת העולם השנייה שירת מיי שש שנים בצבא המלכותי, הועלה לדרגת סרג'נט, ושירת בארץ ישראל. לאחר חידוש משחקי הכדורגל המקצועיים עם תום המלחמה הוא עבד במספר מועדוני כדורגל כפיזיותרפיסט עד שהגיע לארסנל וירש את מקומו של בילי מילן הסקוטי.

בשנת 1966, עם פיטוריו של המאמן בילי רייט, הוחלט במועדון בצעד מפתיע למדי למנות את מיי, הפיזיותרפיסט, לעמדת המאמן. כדי למלא את החסך שהיה למיי בעניין הטקטי, מינה מיי כעוזריו את דון האו ודייב סקסטון. ארסנל של אותה תקופה לא זכתה באף גביע מאז 1953 ומיי העלה לקבוצה הבוגרת מספר שחקני נוער שזכו בגביע ה-FA לנוער בשנת 1966 כגון צ'ארלי ג'ורג', ריי קנדי וג'ון רדפורד. תחת הנהגת מיי הגיעה ארסנל לשני גמרי-גביע ברצף, בעונות 1968 ו-1969, כאשר את שניהם היא מפסידה, הראשון ללידס יונייטד והשני לסווינדון טאון. לעומת זאת, בעונה שלאחר מכן זכתה ארסנל בתואר האירופאי הראשון בתולדותיה כאשר גברה בגמר גביע ערי הירידים על אנדרלכט הבלגית ובכך זכתה בתואר ראשון זה 17 שנה. התוצאות המשיכו לבוא ובעונה שלאחר מכן זכתה ארסנל בדאבל ראשון בתולדותיה כשזכתה באליפות האנגלית ובגביע ה-FA בעונת 1971. הקבוצה זכתה בתואר האליפות לאחר משחק דרבי בוויט הארט ליין, ביתה של היריבה השנואה טוטנהאם הוטספר במשחק האחרון של העונה. חמישה ימים מאוחר יותר ניצחה ארסנל את ליברפול באצטדיון ומבלי בתוצאה 2:1 וזכתה בגביע האנגלי כאשר את השער המנצח כבש אותו צ'ארלי ג'ורג' שמיי העלה ממחלקת הנוער.

קריירת האימון של ארסנל דעכה לאחר אותו הדאבל ובעונה שלאחר מכן הפסידה בגמר גביע ה-FA ללידס והתדרדרה למרכז הטבלה. ב-1976 הודיע מיי רשמית על פרישתו מאימון ארסנל למרות שהיה לאחד מהמאמנים המוערכים בארסנל מאז הקמתה. לאורך השנים כמאמן ארסנל זכתה הקבוצה ב-241 ניצחונות, שיא ששוחזר רק בשנת 2006 על ידי המאמן ארסן ונגר. בשנת 1978 חזר מיי לכדורגל כשמונה על ידי מאמן ווטפורד, גרהאם טיילור לתפקיד הסקאוט בקבוצה וגילה מספר שחקנים, כשהמפורסם שבהם הוא ג'ון בארנס.

ב-1984 זכה מיי לתואר קצין במסדר האימפריה הבריטית.

קישורים חיצוניים
----------------

ויקישיתוף מדיה וקבצים בנושא **ברטי מיי** בוויקישיתוף

* פרופיל המאמן, באתר Transfermarkt
* ברטי מיי, באתר "Find a Grave" (באנגלית)

| מאמני ארסנל |
| --- |
| 

|  |
| --- |
| הוליס (1894 - 1897) • מיטשל (1897 - 1898) • אלקוט (1898 - 1899) • ברדשו (1899 - 1904) • קלסו (1904 - 1908) • מורל (1908 - 1915) • מק'יואן (1915 - 1919) • נייטון (1919 - 1925) • צ'פמן (1925 - 1934) • *שו* (1934) • אליסון (1934 - 1947) • ויטאקר (1947 - 1956) • קרייסטון (1956 - 1958) • סווינדין (1958 - 1962) • רייט (1962 - 1966) • מיי (1966 - 1976) • ניל (1976 - 1983) • האו (1983 - 1986) • *ברטנשו* (1986) • גרהאם (1986 - 1995) • *יוסטון* (1995) • ריוק (1995 - 1996) • *יוסטון* (1996) • רייס (1996) • ונגר (1996 - 2018) • אמרי (2018 - 2019) • *יונגברי* (2019) • ארטטה (2019-) |

 |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 3742 1002
* LCCN: nb2007007121
* VIAF: 11832501
* WorldCat: lccn-nb2007007121

 |
**בית אדלר** היה בית מגורים ברחוב אחד העם 26 בתל אביב, בין מלון פלטין לבין ביתו של מנחם גילוץ.

הבית הוקם בין 1910 ל-1911, על ידי המורה ישראל יהודה אדלר ורעייתו ברכה, במגרש אותו הגרילו בהגרלת המגרשים לאחוזת בית שנערכה ב-1909. בין 1914 ועד לגירוש תל אביב ב-1917, התגוררה בבית גם הציירת והסופרת אירה יאן. משפחת אדלר התגוררה בבית עד 1943, אז מכרה אותו. כשני שלישים מסכום המכירה נתרמו למושבה רמת ישי. בעת שהתגוררו בבית, חי ישראל יהודה בקומה השנייה, ואילו ברכה התגוררה בקומה הראשונה. לאחר שנמכר, שינה הבית את פניו, וקומתו הראשון החלה לשמש למטרות מסחר. בין היתר, פעל בה בית המרקחת של גרשון שור, לימים חלק מרשת בתי המרקחת שור טבצ'ניק.

בשנות ה-90 של המאה ה-20 רכש אלפרד אקירוב את בית אדלר ואת בית גילוץ הסמוך, ובהמשך מכר אותם לחברת אקרו נדל"ן. חברה זו החלה בבניית בניין מגורים בן 21 קומות שחזיתו בשדרות רוטשילד, בשטח של כמה בניינים, בהם בית גילוץ שנהרס ב-2005, ובית ליטווינסקי, אותו היא צפויה לשמר. בשנת 2009 פורק בית אדלר, וכל חלקיו נשמרו במחסן. בשנת 2015 הוחל בבניית הפרויקט, שכחלק ממנו יוקם מחדש בית אדלר, מחלקיו המקוריים, וכך ישומר. במהלך פירוק המבנה התגלו ציורי קיר בחלק מהחדרים, ואף הם ישוקמו וישוחזרו. הבית עתיד לשמש את הספא ואת חדר הכושר של הבניין.

קישורים חיצוניים
----------------

ויקישיתוף מדיה וקבצים בנושא **בית אדלר** בוויקישיתוף
* בית אדלר באתר VTLV
* אתר למנויים בלבד עופר אדרת, לפרק את הבית כדי לבנות אותו מחדש, באתר הארץ, 14 באוגוסט 2015
* עופר פטרסבורג, ת"א: הבית העתיק שהפך לספא יוקרה, באתר ynet, 11 באוגוסט 2013
**ברטראן דה ז'ובנל** (בצרפתית: **Bertrand de Jouvenel**;‏ 31 באוקטובר 1903 – 1 במרץ 1987) היה פילוסוף, כלכלן מדיני ועתידן צרפתי.

ברטראן דה זובנל היה בנם של אנרי דה ז'ובנל ושרה בועז, בתו של תעשיין יהודי. אביו התגרש ב-1912 ונישא לסופרת קולט. בשנת 1919, בהיותו בן 16, ניהל ברטראן רומן עם אמו החורגת, שהייתה אז בשנות הארבעים לחייה. השערורייה קטעה את נישואיה של קולט, אך הרומן נמשך עד 1924. על פי דמותו של דה ז'ובנל נבנתה הדמות הראשית ברומן של קולט, *Chéri* (צרפתית: "ידיד"). בשנות ה-30 של המאה ה-20 השתתף בכתב העת *Cahiers Bleus*, ביטאונה של מפלגתו של ז'ורז' ולואה – המפלגה הרפובליקנית הסינדיקליסטית שתמכה בפשיזם. בין 1930 ל-1934 ניהל דה ז'ובנל רומן עם הכתבת הצבאית האמריקאית מרתה גלהורן, אך לא נישא לה משום שאשתו סירבה להתגרש.

בשנת 1936 ראיין דה ז'ובנל את היטלר, וכתב:

> 
> עלי לשנות את כל תפיסותי לגבי הדיקטטור... האם האיש הפשוט הזה, המדבר בשקט, בהגיון, בנעימות ובהומור, האם זהו האוראטור של ההמונים, שהטריף את העם הגרמני? האם הוא זה אשר כל העולם רואה בו איום למלחמה?... הוא צוחק גלויות; פניו קרובים אל פני. אינני מרגיש מאוים כלל. גם אני צוחק. אני רואה הבעת פניו. את השפתיים היוצרות חיוך עליז ומשועשע.
> 
> 
> 
> 

בשנת 1941, לאחר כיבוש צרפת בידי הנאצים, פרסם דה ז'ובנל ספר בשם *Après la défaite* ("לאחר התבוסה"), ובו נימק את ניצחונה של גרמניה בעליונותה של התרבות הפוליטית הנאצית. הספר שימש את התעמולה הנאצית.

אמו של דה ז'ובנל תמכה בלהט בעצמאות צ'כוסלובקיה, וכך החלה הקריירה שלו כמזכיר אישי לאדווארד בנש, ראש הממשלה הראשון של צ'כוסלובקיה. יחד עם פרידריך האייק, ז'אק ריאף ומילטון פרידמן, הוא ייסד את אגודת מון פלרן ב-1947. בשלב מאוחר יותר בחייו ייסד דה ז'ובנל בפריז את פוטוריבל אנטרנסיונל, אגודה שעסקה בעתידנות.

דה ז'ובנל נמנה עם האינטלקטואלים הצרפתים המעטים שהתייחסו לכלכלה התאורטית ולכלכלת רווחה שהחלו להתפתח במהלך המחצית הראשונה של המאה ה-20 באוסטריה, באיטליה, בבריטניה ובארצות הברית. הבנה זו בכלכלה באה לידי ביטוי בספרו *The Ethics of Redistribution* (מאנגלית: "האתיקה של חלוקה מחדש").

מחלוקת שטרנהל
-------------

זאב שטרנהל פרסם ספר בשם *Ni droite, ni gauche* ("לא ימין ולא שמאל") המאשים את דה ז'ובנל באהדה לפשיזם בשנות ה-30 וה-40 של המאה ה-20. בעקבות זאת הגיש דה ז'ובנל בשנת 1983 תביעת דיבה כנגד שטרנהל. בית המשפט קיבל במידת מה שניים מתוך תשעת סעיפי התביעה, ואולם שטרנהל לא נדרש לפרסם התנצלות או להסיר פסקאות ממהדורות עתידיות של ספרו.

הפורום המשפטי למען ארץ ישראל הביא גם עניין זה בעתירתו לשלילת פרס ישראל משטרנהל. על כך הגיב בא כוחו של שטרנהל: "אם לא רשעות לשמה, הרי בורות בוודאי יש כאן; לו היו העותרים טורחים לברר מעט אודות פרשיה זו, ספק אם היו נזקקים לה."

אחדים מספריו שתורגמו לאנגלית
----------------------------

* On Power: The Natural History of Its Growth
* The Ethics of Redistribution
* Sovereignty: An Inquiry into the Political Good
* The Pure Theory of Politics
* The Art of Conjecture

קישורים חיצוניים
----------------

* ברטראן דה ז'ובנל, ברשת החברתית Goodreads

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301370205171
* BIBSYS: 90402271
* BNE: XX855522
* BnF: cb11909141w (data)
* CANTIC: a10107459
* GND: 119557177
* ISNI: 0000 0001 0927 257X
* LCCN: n50038819
* NDL: 001187103
* NKC: jn19990004094
* NLG: 121535
* NTA: 068361734
* SNAC: w6p84xbz
* SUDOC: 026942011
* Trove: 884183
* VIAF: 95195464
* WorldCat: lccn-n50038819

 |
**דניס אולגוביץ' קאזאנסקי** (ברוסית: **Де́нис Оле́гович Каза́нский**;‏ נולד ב-23 באפריל 1979, ליפצק, ברית המועצות) הוא פרשן ספורט רוסי, עובד בעיקר בשידורי משחקי כדורגל והוקי קרח.

ביוגרפיה
--------

דניס קאזאנסקי נולד ב-23 באפריל 1979 בליפצק, למשפחת מורים. האב אולג אנאטולייביץ' קאזאנסקי, פרופסור במכון הפדגוגי הממלכתי של לנינגרד, אמו לודמילה וסילייבנה פאבלובסקאיה, מורה להיסטוריה. בשנים 1986–1996 למד בגימנסיה מספר 12 בעיר ליפצק (בירת מחוז ליפצק). בגיל שמונה החל לשחק הוקי בבית ספר לספורט לילדים ונוער בהנהלתו של מנגאלייב. בשנת 1996 הוא נכנס לפקולטה הפילולוגית תוך לימוד מעמיק של השפה האנגלית במכון הממלכתי הפדגוגי של ליפצק. לאחר סיום לימודיו שירת בכוחות הארטילריה של הפדרציה הרוסית.

טלוויזיה
--------

### ערוץ הטלוויזיה TVK (ליפצק)

במהלך לימודיו במכון הממלכתי הפדגוגי של ליפצק החל לעבוד בחברת הטלוויזיה המקומית TVK, בהתחלה כמגיש חדשות ספורט. בהמשך היה מגיש חדשות וכתב חברת הטלוויזיה. בשנת 2003 הגיש את התוכנית TVK-Novosti וזכה בגרסה המקומית של פרס האקדמיה הרוסית לטלוויזיה במועמדות לתוכנית החדשות היומית.

### NTV-Plus / TV TV

בשנת 2005 הוא השתתף בתחרות הפרשנים "צ'אנס" בערוץ NTV-Plus וזכה יחד עם מיכאיל פולנוב ואולג פירוז'קוב. הוא קיבל הזמנה לעבוד בחברת הטלוויזיה NTV-Plus. הערוץ שידר משחקי כדורגל והוקי, תחרויות שונות ברוסיה ומחוצה לה, כולל: המשחקים האולימפיים, אליפות העולם ואירופה בכדורגל ובהוקי, גמר ליגת האלופות והליגה האירופית וליגות KHL ו-NHL, אותם פרשן לצופיו.

### Match TV

ב-1 בנובמבר 2015, בעקבות פירוק מערכת הספורט של NTV-Plus, הוא נכנס לתפקיד פרשן ומנחה תוכניות בערוץ הספורט החדש Match TV. בספטמבר 2021 הודיע על עזיבת הערוץ.

חיים אישיים
-----------

קאזאנסקי נשוי לאנטונינה אנאטולייבנה אנדרייבה, לשניים שני בנים: מאטוויי ומקסים. מאז אוגוסט 2019 הוא מנחה את תוכנית "פודקאסט של סיצ'ב" עם דמיטרי סיצ'ב בערוץ היוטיוב שלו.

קישורים חיצוניים
----------------

ויקישיתוף מדיה וקבצים בנושא **דניס קאזאנסקי** בוויקישיתוף
* דניס קאזאנסקי, ברשת החברתית טוויטר
* דניס קאזאנסקי, ביישום טלגרם
* דניס קאזאנסקי, ברשת החברתית אינסטגרם

הערות שוליים
------------

1. ↑  Отец Казанский О. А.
**ברטוש קפוסטקה** (בפולנית: **Bartosz Kapustka**; נולד ב-23 בדצמבר 1996 בטרנוב שבפולין) הוא כדורגלן פולני המשחק בעמדת קשר הכנף בקבוצת לגיה ורשה. בעבר שיחק גם בנבחרת פולין.

קריירת מועדונים
---------------

### קרקוביה קרקוב

קפוסטקה נולד בטרנוב שבפולין, וגדל במחלקות הנוער של קבוצת מטרנוב ומקרקוב. בשנת 2012 הגיע קפוסטקה למחלקת הנוער של קרקוביה קרקוב מליגת העל הפולנית. ב-29 במרץ 2014 ערך קפוסטקה את הופעת הבכורה שלו במועדון, כשנכנס כמחליף בפתיחת המחצית השנייה בתיקו 1-1 נגד וידזב לודז' במסגרת המחזור ה-28 בליגה. לקראת סוף עונת 2013/2014 ערך קפוסטקה את הופעת הליגה השנייה והאחרונה שלו בעונה.

ב-8 בנובמבר 2014 הבקיע קפוסטקה את שער הבכורה שלו במועדון, שער בדקה ה-90 בתיקו 1-1 נגד בלחטוב במסגרת המחזור ה-15 בליגה. קפוסטקה ערך 23 הופעות ליגה בעונת 2014/2015, בהן הבקיע שני שערים. בעונת 2015/2016 היה קפוסטקה שחקן מפתח בסגל של קרקוביה קרקוב, כשהוא עורך 33 הופעות ליגה, מתוכן 29 בהרכב הפותח, ומבקיע ארבעה שערים. את עונת 2016/2017 החל קפוסטקה במועדון, וערך שתי הופעות ליגה.

### לסטר סיטי

ב-3 באוגוסט 2016 חתם קפוסטקה בלסטר סיטי, אלופת הפרמייר ליג. ב-7 בינואר 2017 ערך את הופעתו הבכורה בקבוצה בניצחון 2-1 על אברטון בגביע האנגלי קפוטסקה לא נמנה עם הסגל הבכיר ושותף רק בקבוצת הצעירה עד גיל 23.

### פרייבורג

ב-14 ביולי 2017 הושאל לפרייבורג.

קריירה בינלאומית
----------------

ב-7 בספטמבר 2015 ערך קפוסטקה את הופעת הבכורה שלו בנבחרת פולין, כשהחליף את יקוב בלשצ'יקובסקי בדקה ה-62 והבקיע את השער השמיני בניצחון 8-1 על נבחרת גיברלטר במסגרת מוקדמות יורו 2016. בעת ההכנה לטורניר יורו 2016 היה מעורב קפוסטקה בקטטה מחוץ למועדון לילה, שהובילה לפציעתו. לאור התקרית, התקשר קפוסטקה אישית למאמנו בנבחרת כדי להתנצל ולבקש שלא ינופה מסגל הנבחרת לטורניר. לבסוף נכלל קפוסטקה בסגל הנבחרת לטורניר, ושיחק בשלושת משחקי שלב הבתים ובהפסד לנבחרת פורטוגל בשלב רבע הגמר.

קישורים חיצוניים
----------------

* ברטוש קפוסטקה, ברשת החברתית טוויטר
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת פולין – יורו 2016** |
| --- |
| 1 שצ'נסני • 
2 פזדן • 
3 ינדז'ייצ'יק • 
4 צ'יונק • 
5 מונצ'ינסקי • 
6 יודלובייץ • 
7 מיליק • 
8 לינטי • 
9 לבנדובסקי • 
10 קריכוביאק • 
11 גרוסיצקי • 
12 בורוץ •
13 סטמפינסקי • 
14 ואבז'יניאק •
15 גליק •
16 בלשצ'יקובסקי •
17 פשקו •
18 סלמון •
19 ז'לינסקי •
20 פישצ'ק •
21 קפוסטקה •
22 פביאנסקי •
23 סטז'ינסקי •
מאמן: נבאלקה | פוליןפולין |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 74145067312666630270
* WorldCat: viaf-74145067312666630270

 |
**מפלגת הימין הגרמנית** (בגרמנית: **Deutsche Rechtspartei** או בראשי תיבות: **DRP**) הייתה מפלגת ימין קיצוני אשר פעלה בגרמניה המערבית. המפלגה הגיעה לשיא כוחה בבחירות 1949 אז זכתה בחמישה מושבים בבונדסטאג. המפלגה התפוררה בסופו של דבר לכמה סיעות נאו-נאציות ומלוכניות, ושרידיה הסתפחו אל המפלגה הדמוקרטית החופשית.

היסטוריה
--------

המפלגה הוקמה ב-27 ביוני 1946, כאיחוד של שתי מפלגות קטנות: מפלגת הבנייה הגרמנית והמפלגה השמרנית הגרמנית. מבחינה היסטורית, מקימי המפלגה הציגה אותה כיורשת של מפלגת החופש הלאומי הגרמני. מצע המפלגה הגדיר אותה כתנועה דתית-שמרנית, וגינה במפורש את הנאציזם. עם זאת, עד מהרה משכה אליה המפלגה מלוכנים רבים מחד, ונאו-נאצים מאידך. הנהגת המפלגה סירבה לנטות לכיוונים קיצוניים כל כך, וב-1947 פרשו מלוכנים רבים מהמפלגה והצטרפו אל המפלגה הגרמנית המלוכנית במובהק. 

לקראת הבחירות לבונדסטאג ב-1949, שקלה המפלגה לחתום על הסכם ריצה משותפת עם סיעות ימין קיצוני אחרות (כולל עם המפלגה הגרמנית). רעיון זה נדחה בידי השלטון הצבאי הבריטי שהודיע שיפסול מלהתמודד כל איחוד של מפלגות ימין. במטרה לצבור תמיכה נוספת, הכניסה המפלגה לשורותיה פוליטיקאים נאו-נאצים בולטים. בבחירות זכתה המפלגה להישג נאה יחסית של חמישה מנדטים. מיד לאחר הבחירות החליטה הנהגת המפלגה להתנער מהנאו-נאצים. אוטו רמר וגרהרד קרוגר סולקו בבושת פנים, ובו ביום הקימו מפלגה חדשה מפלגת הרייך הסוציאליסטית. שנים מחברי הבונדסטאג מטעם מפלגת הימין, פריץ דורלס ופריץ רוסלר, בחרו להצטרף למפלגת הרייך הסוציאליסטית.

קבוצת פורשים נוספת, אשר כללה רבים מנציגי המפלגה בלנדטאגים הפדרליים, הקימה את מפלגת הרייך הגרמני. מפלגת הימין נותרה ללא כוח משמעותי, וב-21 בינואר 1950 פורקה באופן רשמי. שרידי המפלגה המשיכו להתקיים באופן רשמי במדינות הפדרליות, וב-1951 התמודדו בבחירות ללנדטאג של סקסוניה התחתונה. הם לא עברו את אחוז החסימה. הם התאחדו לבסוף עם המפלגה הדמוקרטית החופשית.

קישורים חיצוניים
----------------

* Horst W. Schmollinger, Die Deutsche Konservative Partei – Deutsche Rechtspartei, in: Richard Stöss, Parteienhandbuch, Westdeutscher Verlag, Opladen 1986, Seiten 982 ff.

|  |  |
| --- | --- |
| בקרת זהויות עריכת הנתון בוויקינתונים | 
* GND: 17469-5

 |
**אולדסמוביל ויקינג** (באנגלית: **Viking**) היא מכונית סלון, אשר יוצרה במספר תצורות בעלת מנוע בעירה פנימית, תוצרת חטיבת הרכב האמריקאית, אולדסמוביל, של קונצרן הרכב ג'נרל מוטורס, בין השנים 1929–1931.

ייצור "אולדסמוביל ויקינג"
-------------------------

בשנת 1929 יוצרו 4,058 יחידות, (מחיר: 1,595 דולר ליחידה).

בשנת 1930 יוצרו 2,813 יחידות, (מחיר: 1,695 דולר ליחידה).

בשנת 1931 יוצרו 353 יחידות.

תצורות אולדסמוביל ויקינג
------------------------

* סדאן - 4 דלתות.
* סדאו - 4 דלתות דה-לוקס.
* קופה - 4 דלתות.
* קופה - 4 דלתות דה-לוקס.
* קבריולה-קופה (2 מושבים + 2 מושבים נפתחים מתא מטען אחורי).
* קבריולה-קופה דה-לוקס (2 מושבים + 2 מושבים נפתחים מתא מטען אחורי).

ג'נרל מוטורס
------------

**ג'נרל מוטורס** (באנגלית: **General Motors**, ובקיצור **GM**) היא יצרנית רכב בינלאומית שבסיסה בארצות הברית. החברה נוסדה בשנת 1908 על ידי ויליאם דוראנט.

המותגים הבולטים שבבעלות החברה הם, בין היתר, ביואיק, קדילאק, שברולט, ו-GMC.

חטיבת "אולדסמוביל" פורקה בשנת 2004, חטיבת פונטיאק פורקה בשנת 2010.

קישורים חיצוניים
----------------

ויקישיתוף מדיה וקבצים בנושא **אולדסמוביל ויקינג** בוויקישיתוף

הערות שוליים
------------

1. ↑  תצורות "אולדסמוביל ויקינג" outrightolds
2. ↑  אולדסמוביל ויקינג Eugenic Design: Streamlining America in the 1930s
3. ↑  אולדסמוביל ויקינג conceptcarz.com/z26817/Viking-Eight
4. ↑  אולדסמוביל ויקינג history.gmheritagecenter.com/wiki/index.php/Viking:\_Oldsmobile
**דניקה ד'הונדט** (באנגלית: **Danica d'Hondt**; נולדה ב-29 במאי 1939) היא שחקנית ואשת עסקים קנדית ילידת אנגליה.

ביוגרפיה
--------

ד'הונדט נולדה בלונדון, לאם אירית ולאב בלגי ובילדותה היא היגרה עם משפחתה לקנדה. לאחר סיום התיכון במונטריאול היא החלה ללמוד באוניברסיטת קולומביה הבריטית.

ב-1959 נבחרה למיס קנדה, וייצגה את קנדה במיס עולם 1960. לאחר מכן חזרה ללונדון משך תקופה מסוימת, שם עבדה כשחקנית בתיאטרון, והופיעה במספר תוכניות רדיו וטלוויזיה ב-BBC. לאחר מכן היא שבה לקנדה, והחלה לשמש כמנחת משחקי טלוויזיה ותוכניות אירוח ב-CBC, תאגיד השידור הציבורי של קנדה שבמסגרתם ראיינה סלבריטאים שונים.

ב-1960 היא התחילה את הקריירה ההוליוודית שלה שנמשכה עד 1990. ב-1961 שיחקה בסרט "Living Venus" הארווי קורמן שצולם בשיקגו, היא הופיעה בעיקר בסרטים מסוג בי מובי, ב-1962 שיחקה בפרק של הסדרה המבוססת על הסרט מר סמית הולך לוושינגטון, בסדרה "טרזן" של NBC וגם הופיעה בסדרה "המופע של קארה ויליאמס.

במהלך הקריירה שלה ביימה גם מספר מופעים בברודוויי, ופרסמה שני ספרים שכתבה.

היא נישאה ליינן נלו אולבו ונולדו להם שישה ילדים, ביניהם השחקנית אמריקה אוליבו. הם מחזיקים יקב בבעלותם.

קישורים חיצוניים
----------------

ויקישיתוף מדיה וקבצים בנושא **דניקה ד'הונדט** בוויקישיתוף

* דניקה ד'הונדט, במסד הנתונים הקולנועיים IMDb (באנגלית)
* דניקה ד'הונדט, באתר AllMovie (באנגלית)
**אולד ספייס** (באנגלית: **Old Spice**, בתרגום לעברית: **תבלין ישן**) הוא מותג אמריקאי של מוצרי קוסמטיקה לגברים. המותג שייך לחברת "פרוקטר אנד גמבל" שרכשה אותו בשנת 1990 מחברת "שולטון".

דאודורנט "אולד ספייס"
חברת שולטון (Shulton), מייצרת "אולד ספייס" המקורית, נוסדה בשנת 1934 על ידי ויליאם לייטפוט שולץ. המוצר הראשון שיוצר נועד לנשים ונמכר לראשונה בשנת 1937, והמוצר לגברים נמכר לראשונה שנה לאחר מכן, ב-1938. מוצרי הגברים המרכזיים היו סבון גילוח, קרם אפטרשייב.

המותג במאה ה-21
---------------

ב-14 ביולי 2010 השיקו "אולד ספייס" את קמפיין האינטרנט הוויראלי המהיר ביותר עד כה[דרושה הבהרה], שהשיג בתוך 24 שעות כ-6.7 מיליון צפיות ו-23 מיליון צפיות לאחר 36 שעות. הפרסומת בכיכובו של כוכב הפוטבול האמריקאי לשעבר, אייזיאה מוסטפא, זכתה להצלחה אדירה ולחשיפה עצומה בכלי התקשורת האמריקאיים והעולמיים כאחד. סוכנות הפרסום של אולד ספייס הפיקה 186 סרטוני תגובות בהשתתפותו של מוסטפא, שענו לשאלות ותגובות באתרים חברתיים כגון פייסבוק וטוויטר. הקמפיין המקורי רץ במשך שלושה ימים. לאחר מכן, נבחר טרי קרוז לככב בפרסומות הויראליות של החברה.

בינואר 2012 החל שיווק מוצרי "אולד ספייס" בישראל. הפרסומת המפורסמת שודרה בישראל עם תחילת שיווקו של המותג בארץ, בתחילת פברואר 2012, כשהיא מלווה בכתוביות בעברית ובסיומה הסלוגן העברי - "תריח כמו גבר, גבר". כשנתיים לאחר מכן נודע, כי בשל הביקוש הנמוך למוצרי המותג בישראל, שיווקם בישראל יפסק. באוגוסט 2019 חודשה מכירתו בבלעדיות של רשת סופר-פארם.

קישורים חיצוניים
----------------

ויקישיתוף מדיה וקבצים בנושא **אולד ספייס** בוויקישיתוף
* 

* אתר האינטרנט הרשמי של אולד ספייס
* אולד ספייס, ברשת החברתית פייסבוק

* אולד ספייס, ברשת החברתית טוויטר

* אולד ספייס, ברשת החברתית אינסטגרם
* OldSpice.com - אתר האינטרנט של המותג (באנגלית)

הערות שוליים
------------

1. ↑  נורית קדוש, "לא נזמין אולד ספייס, אין למותג יותר ביקוש", באתר כלכליסט, 26 בפברואר 2014
2. ↑  מירב קריסטל, אולד ספייס חוזר לארץ: יצליח לכבוש בני 24-13?, באתר ynet, 25 באוגוסט 2019
**מבשלת האקר-פשור** (בגרמנית: **Hacker-Pschorr Bräu**) היא מבשלת בירה גרמנית-בווארית. סימן מסחרי רשום של מבשלת פאולנר.

היסטוריה
--------

המבשלה המאוחדת **האקר-פשור** הוקמה בשנת 1972 במיזוג של שתי מבשלות ותיקות: מבשלת האקר ומבשלת פשור. מבשלת האקר הייתה מבשלה ותיקה שנוסדה כבר ב-1417, 99 שנים לפני ניסוחו וקבלתו של חוק טוהר הבירה הגרמנית ה-"Reinheitsgebot" (ריינהייטסגבוט) (אנ').

המסעדה ובית הבירה של החברה בפוטסדאמר פלאץ בברלין התפרסמו מאוד בין מלחמות העולם.

היא אחת משש המבשלות היחידות הממוקמות בתוך גבולות העיר מינכן, ולכן רשאית להגיש בירה בפסטיבל הבירה הנודע של העיר, ה"אוקטוברפסט". כיום נמצאת המבשלה בבעלות מבשלת פאולנר השוכנת אף היא במינכן.

גלריה
-----

* ספלי בירה ממותגיםספלי בירה ממותגים
* בירת האקר-פשור מובלת בתהלוכה לקראת האוקטוברפסטבירת האקר-פשור מובלת בתהלוכה לקראת האוקטוברפסט
* נערה מגישה ספלי בירה של המותג באוקטוברפסט 2011נערה מגישה ספלי בירה של המותג באוקטוברפסט 2011
* אוהל הבירה של המבשלה בפסטיבל האוקטוברפסט 2005אוהל הבירה של המבשלה בפסטיבל האוקטוברפסט 2005

קישורים חיצוניים
----------------

ויקישיתוף מדיה וקבצים בנושא **האקר-פשור** בוויקישיתוף
* 

* אתר האינטרנט הרשמי של האקר-פשור
* בלוג המבשלה (באנגלית)

הערות שוליים
------------

1. ↑  תמונות מבית הבירה בפוטסדאמר פלאץ.

|  |  |
| --- | --- |
| בקרת זהויות עריכת הנתון בוויקינתונים | 
* GND: 2012904-X
* VIAF: 244176751
* WorldCat (עם VIAF): 244176751

 |